《题潘少白诗》
宋代·舒岳祥

海飓既过天泬寥，瓦檠弄焰静自摇。
特山吟稿适在案，读罢不知山月高。
早从唐体入圆妥，更向派家事掀簸。
尽囊六卷要我删，子自得之何秘我。
燕骑纷纷尘暗天，少陵诗史在眼前，
我才衰退空茫然。君能於此更著力，
唐体派家俱可捐。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。